КОМИ РЕСПУБЛИКАСА ОЛАНПОДУВ ЁРДЛÖН

ШУÖМ

**Гражданин М.А.Поповлöн норасьöм кузя «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся**

**113-РЗ №-а Коми Республикаса Оланпасысь 8 статьяса 4 пунктлöн оланподувлы**

**лöсялöм йылысь делö кузя**

Сыктывкар 2010 вося ода-кора тöлысь 7 лун

Коми Республикаса Оланподув Ёрд, кöнi веськöдлысьнас вöлi Ю.В.Гаврюсов, ёрдысьяснас Д.Н.Басманов, А.В.Проскуров, П.Ф.Пунегов,

кöнi участвуйтiсны гражданин М.А.Попов, М.А.Поповöс петкöдлысь – адвокат В.Л.Попов, Коми Республикаса Государственнöй Сöветöс петкöдлысь Н.О.Лигай – Коми Республикалöн Государственнöй Сöветса Аппаратлöн Правовöй веськöдланiнысь экономическöй законодательство юкöнса консультант-эксперт, Коми Республикаса Юралысьöс петкöдлысьяс: О.А.Гудырева – Коми Республикаса экономика сöвмöдан министерстволöн юридическöй юкöнса начальник, Л.В.Березовская - Коми Республикаса экономика сöвмöдан министерстволöн бюджет да вот йитöдъяс юкöнса начальникöс вежысь, И.М.Нихельман - Коми Республикаса йöзлы отсöг сетан агентстволöн правовöй удж юкöнса медыджыд специалист-эксперт, Коми Республика кузя Федеральнöй вот службаса веськöдланiнöс петкöдлысь Н.Н.Мелехин – Коми Республика кузя Россияса ФВСВ правовöй юкöнса медыджыд специалист-эксперт, «Афганистанса ветеранъяслöн Россияса котыр» ставроссияса öтйöза организациялöн Коми республиканскöй организацияöс петкöдлысьяс С.С.Устинов, А.И.Виноградов,

Коми Республикаса Оланподувлöн 96 статьяса коймöд юкöн, «Коми Республикаса Оланподув Ёрд йылысь» Коми Республикаса Оланпаслöн 3 статьяса медводдза юкöнлöн 2 пункт, 90, 91, 92 да 93 статьяяс вылö мыджсьöмöн,

восьса ёрд заседание вылын видлалiс «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпасысь 8 статьяса 4 пунктлысь оланподувлы лöсялöм йылысь гражданин М.А.Поповлысь шыöдчöмсö.

Делöсö видлалöм вылö подулöн лоис гöгöрвотöмлун сыын, лöсялöны-ö «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпасысь 8 статьялöн 4 пунктса положениеяс Коми Республикаса Оланподувлы.

Делöсö видлалöм вылö подувнас лоис гражданин М.А.Поповлöн норасьöм сы кузя, мый лоис дзескöдöма социальнöя могмöдöм вылö сылысь оланподув правояс.

Ёрдысь-докладчик А.В.Проскуровöс кывзöм бöрын, уджас участвуйтысьясöс кывзöм бöрын, сетöм документъяс да мукöд материал видлалöм бöрын Коми Республикаса Оланподув Ёрд

п а с й и с:

1. «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпаслöн 8 статьяса 4 пунктöн мездöма транспорт вот мынтöмысь Великöй Отечественнöй войнаын, СССР дорйöм кузя мукöд боевöй операцияын участвуйтысьясöс военнослужащöйяс лыдысь, кодъяс нуисны служба действующöй армияö пырысь воинскöй часьтъясын, штабъясын да учреждениеясын, да вöвлöм партизанъясöс.

Гражданин М.А.Попов, кодi лоö боевöй тышын ветеранöн, кодi участвуйтiс Афганистан Республика мутасын боевöй тышын 1986-1988 воясын, шыöдчис Коми Республикаса Оланподув Ёрдö норасьöмöн, кöнi корö лыддьыны, мый Коми Республикаса Оланпаслöн вылынджык индöм положениеяс оз лöсявны Коми Республикаса Оланподувлöн 11, 17, 40, 65 статьяяслы.

Норасьöмсö подулалöмöн М.А.Попов индiс, мый «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпаслöн 8 статьяса 4 пунктöн дзескöдöма социальнöя могмöдöм вылö сылысь оланподув правосö, сы вöсна мый сыöн став йöзысь, кодъяс вöдитчöны транспорт вот кузя кокньöдöн транспорт вот мынтöмысь мездöмöн, киритöма гражданаöс, кодъяс сетiсны интернациональнöй мог Афганистан Республикаын.

Индöм документъясысь тöдчö, мый Коми Республикаын Кöрткерöс районса ёрдлöн 2009 во лöддза-номъя тöлысь 5 лунся решениеöн, мый кольöма вежсьытöг Коми Республикаса Медвылыс Ёрдлöн Гражданскöй делöяс кузя ёрд коллегиялöн 2009 во сора тöлысь 9 лунся кывкöртöдöн, М.А. Поповлы öткажитöма корöмъяссö збыльмöдöмын, медым сылы сетны право вöдитчыны кокньöдъясöн транспорт вот мынтöмысь мездöмöн. Та дырйи ёрд пасйис, мый «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпасöн йöзлы, кодъяс участвуйтiсны боевöй тышын Афганистан Республикаын, транспорт вот мынтöмысь мездöмöн кокньöдъяссö абу артыштöма.

Коми Республикаса Оланподув Ёрд «Коми Республикаса Оланподув Ёрд йылысь» Коми Республикаса Оланпаслöн 68 статьяса коймöд юкöн серти примитö решениеяссö сöмын сы серти, мый индöма шыöдчöмын, да сöмын актлöн сiйö юкöн серти, мый серти шыöдчöмын эмöсь гöгöрвотöмторъяс, та дырйи сiйö оз йитчы шыöдчöмын пасйöм гöгöрвоöдöмторйöн да подувъясöн.

Тадзикöн, Коми Республикаса Оланподув Ёрдöн видлаланторнас лоö «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпаслöн 8 статьяса 4 пункт сiйö юкöнын, кöнi правоöн вöдитчан практикаын петкöдчö, мый сылöн положениеясын смысл серти гöгöрвосьö киритны гражданаöс, кодъяс збыльмöдiсны интернациональнöй мог Афганистан Республикаын, став йöзысь, кодъяс вöдитчöны транспорт вот кузя кокньöдъясöн.

2. «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпаслöн положениеяс, мый серти вензьö Шыöдчысь, ладмöдöны йöзлы отсöг сетöм да вот мынтöм юкöнын право йитöдъяссö.

Россия Федерацияса Оланподувлöн 72 статьяса 1 юкöнлöн «ж», «и» подпунктъяс, Коми Республикаса Оланподувлöн 64 статьяса 1 юкöнлöн «ж», «и» подпунктъяс серти йöзлы отсöг сетöм юкöнын, тшöтш социальнöя могмöдöмын вот да öктас мынтан öтувъя принципъяс урчитöм индöма öттшöтш нуöдны Россия Федерациялы да Россия Федерацияса субъектъяслы.

Россия Федерациялöн да Россия Федерацияса субъектъяслöн öтув нуöдан предметъяс серти йöзöдöны федеральнöй оланпасъяс да на серти примитöны колана Россия Федерацияса субъектъяслöн оланпасъяс да мукöд нормативнöй правовöй акт (Россия Федерацияса Оланподувлöн 76 статьяса 2 юкöн, Коми Республикаса Оланподувлöн 64 статьяса 2 юкöн).

Россия Федерацияса вот кодекслöн 1 статьяса 4 пункт серти Вот да öктас йылысь Россия Федерацияса субъектъяслöн законодательство артмö Россия Федерацияса субъектъяслöн вот йылысь оланпасъясысь, мый примитöма тайö Кодекс серти.

Транспорт вот пырö региональнöй вотъясö, урчитсьö Россия Федерацияса вот кодексöн да Вот йылысь Россия Федерацияса субъектъяслöн оланпасъясöн, пыртсьö олöмö Россия Федерацияса вот кодексöн, Вот йылысь Россия Федерацияса субъектъяслöн оланпасъясöн да сiйöс колö быть мынтыны Россия Федерацияса лöсялана субъектлöн мутасын (Россия Федерацияса вот кодекслöн 14 статьяса 3 пункт, 356 статьяса 1 юкöн).

Россия Федерацияса вот кодекслöн 356 статьяса 3 юкöн серти транспорт вот урчитöм дырйи Россия Федерацияса субъектъяслöн оланпасъясöн вермасны сiдзжö артыштны вот кокньöдъяссö да вот мынтысьöн наöн вöдитчöм могысь подувъяссö.

Вылынджык шуöм федеральнöй законодательствоöн нормаяс лöсялöны Коми Республикаса Оланподувлöн 73 статьялöн положениеяслы. Торйöн кö, Коми Республикаса оланпасöн урчитöны вот да öктас, мый урчитöмсö федеральнöй оланпасöн индöма нуöдны Коми Республикалы, а сiдзжö найöс перъян пöрадок (Коми Республикаса Оланподувлöн 73 статьяса мöд юкöнлöн 4 пункт).

Тадзикöн, «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпаслöн 8 статьяса 4 пунктöн урчитöм транспорт вот кузя кокньöдъяссö республикаса оланпас пыртысь право серти збыльмöдiс сылы сетöм уджмогъяссö вот кокньöдъяс сетöм кузя.

3. Коми Республикаса Оланподув социальнöй государстволöн могъяс серти (11 статья) гарантируйтö быдöнöс социальнöя могмöдны арлыд серти, висьöм дырйи, вермытöмлун серти, мам-бать воштöм дырйи, челядьöс быдтöм вылö да мукöд случай дырйи, мый урчитöма оланпасöн (40 статьяса 1 юкöн), но торйöн оз урчит йöзлы отсöг сетанногъяссö да мындасö, мый сетсьö тайö либö мукöд граждана категориялы.

Таысь тöдчö, мый оланпас пыртысьлöн эм аслас колана вöля быдсяма граждана категорияяслы социальнöй отсöг мераяс урчитöм вылö. Та дырйи оланпас пыртысьлы колö подулавны ассьыс решениеяссö оланподув принципъяс да нормаяс серти, кыдзи урчитны Россия Федерацияса став гражданалы öтувъя оланподув серти личносьт статус, сiдзи и быд категория гражданалы торъя статус.

Россия Федерацияса Оланподув Ёрд аслас решениеясын унаысь нин шулiс, мый право ладмöдöмын дифференцируйтны позьö, сы лыдын социальнöя доръян юкöнын, мый вайöдö право субъектъяслöн право да могъяслöн торъялöмö, кор сылысь критерийяссö тырвыйö гöгöрвоöдöма, подулалöма да найö тöдчанаöсь оланподув могъяслы, а сiйö могъяссö збыльмöдöм вылö вöдитчана правовöй средствоясыс лöсялöны на серти (2000 во йирым тöлысь 24 лунся 13-П №-а, 2004 во лöддза-номъя тöлысь 3 лунся 11-П №-а шуöмъяс, 2005 во лöддза-номъя тöлысь 27 лунся 231-О №-а, 2005 во öшым тöлысь 1 лунся 428-О №-а кывкöртöдъяс).

3.1. Вот мынтöмысь мездöмыс – тайö кокньöд, кодi кежö Россия Федерацияса Оланподулысь (19 да 57 статьяяс) вот мынтан öтувъялун да öткодьлун принципъясысь, кор вот мынтан лöсялана объектлы быдöнлы колö мынтыны оланпас серти урчитöм вот. Кокньöдъясыс пыр адреснöй сямаöсь, да найöс урчитöмыс пырö стöч оланпас пыртысьлöн прерогативаö. Оланпас пыртысьлöн эм право урчитны (чинтыны либö паськöдны) йöз чукöрсö, кодъяс вылö паськалö вот кокньöдыс. Тайö правовöй позициясö, кодi видзö ассьыс вынсö, пасйöма Россия Федерацияса Оланподув Ёрдлöн уна шуöмын (1997 во рака тöлысь 21 лунся 5-П №-а, 2000 во рака тöлысь 28 лунся 5-П №-а, 2002 во лöддза-номъя тöлысь 19 лунся 11-П №-а, 2003 во ода-кора тöлысь 27 лунся 9-П №-а, 2008 во рака тöлысь 13 лунся 5-П №-а шуöмъяс).

3.2. «Ветеранъяс йылысь» 1995 во тöвшöр тöлысь 12 лунся 5-ФЗ №-а Федеральнöй оланпас, кыдзи гижöма водзкывйын Россия Федерацияса Оланподувлöн 7 статьяын урчитöм социальнöй государстволöн могъяс тöд вылö босьтöмöн, индö Россия Федерацияын ветеранъяслы социальнöй отсöглöн правовöй гарантияяс.

Федеральнöй оланпасöн урчитöм Айму дорйöм кузя, бур военнöй службаö, мукöд государственнöй службаö да дыр бура уджалöмысь пай пуктöм тöд вылö босьтöмöн урчитöма ветеранъяслысь категорияяс да йöз лыддьöг, кодъяс лоöны Великöй Отечественнöй войнаса ветеранъясöн, СССР мутасын, Россия Федерация мутасын да мукöд государство мутасын боевöй тышын ветеранъясöн, военнöй служба ветеранъясöн, государственнöй служба ветеранъясöн, уджвывса ветеранъясöн, а сiдзжö быд категория серти социальнöй отсöг сетан лöсялана мераяс.

«Ветеранъяс йылысь» Федеральнöй оланпаслöн 2 статьяса 1 пунктлöн 1 подпунктса «а» - «и» подпунктъясын гижöма военнослужащöйяслысь категорияяс да мукöд йöзöс, кодъяслöн эм Великöй Отечественнöй войнаын участвуйтысьяслöн öтувъя статус. Торйöн кö, Великöй Отечественнöй войнаын участвуйтысьяс дорö пыртöма военнослужащöйясöс, сы лыдын кодъясöс уволитöма запасö (отставкаö), кодъяс нуисны военнöй служба (тшöтш воинскöй часьтъяслöн быдтасъяс да юнгаяс) либö кодъяс кутшöмкö кад вöлiсны действующöй армияын гражданскöй война, Великöй Отечественöй война кадö либö Айму дорйöм кузя мукöд боевöй операция мунан кадö воинскöй часьтъясын, штабъясын да учреждениеясын, а сiдзжö партизанъяс да подпольнöй организацияясö пырысьяс, кодъяс уджалiсны гражданскöй война либö Великöй Отечественнöй война кадö кутшöмкö кад вылö оккупируйтöм СССР мутасын («Ветеранъяс йылысь» Федеральнöй оланпаслöн 2 статьяса 1 пунктлöн 1 подпунктса «а» подпункт).

 Федеральнöй оланпаслöн тайö положениеяслöн уджыс паськалö вылынджык индöм йöзлы, кодъяс участвуйтiсны войнаясын да боевöй действиеясын государствоясын да каръяслöн оборонаын, мый вайöдöма Россия Федерацияса гражданаöн участвуйтöмöн боевöй тыш нуöдан государствояс, каръяс, мутасъяс да кадколастъяс лыддьöглöн I да II юкöдъясын, мый лоö «Ветеранъяс йылысь» Федеральнöй оланпас дорö содтöдöн. Индöм йöз категориялы социальнöй отсöг мераяссö урчитöма «Ветеранъяс йылысь» Федеральнöй оланпаслöн 15 статьяöн.

Сетöм материалъясысь тыдалö, мый М.А.Попов, кодi участвуйтiс Афганистан Республика мутасын боевöй тышын 1986-1988 воясын, индöм Лыддьöглöн III юкöд вылö подуласьöмöн пырö боевöй действиеясын ветеранъяслöн категорияö, мый артыштöма «Ветеранъяс йылысь» Федеральнöй оланпаслöн 3 статьяöн, да сылöн эм право социальнöй отсöг вылö, мый урчитöма тайö федеральнöй оланпаслöн 16 статьяса 1 пунктöн.

Кыдзи унаысь нин шулiс Россия Федерацияса Оланподув Ёрд, мый «Ветеранъяс йылысь» Федеральнöй оланпасын урчитöм дифференциациясö Великöй Отечественнöй войнаса ветеранъяс да инвалидъяс серти, боевöй тышлöн инвалидъяс серти да, лöсялöмöн, быдсикас социальнöй отсöг урчитöмсö подулалöма уна лоöмтор да тырвыйö критерийяс серти, а сiдзкö, сiйöс оз позь видлавны кыдзи гражданалысь право дзескöдöм. Военнослужащöйяс категорияясöс да мукöд йöзöс, кодъяслы сетöма Великöй Отечественнöй войнаын участвуйтысьлысь öтувъя статус («Ветеранъяс йылысь» Федеральнöй оланпаслöн 2 статьяса 1 пунктлöн 1 подпунктса «а» - «и» подпунктъяс), «Ветеранъяс йылысь» Федеральнöй оланпасын урчитöмыс эскöдö торъя государственнöй отсöг йылысь фронтовикъяслы да мукöд йöзлы, кодъяс участвуйтiсны боевöй действиеясын (Россия Федерацияса Оланподув Ёрдлöн 1997 во косму тöлысь 11 лунся 40-О №-а, 2003 во вöльгым тöлысь 20 лунся 435-О №-а, 2007 во ода-кора тöлысь 29 лунся 356-О-О №-а кывкöртöдъяс).

3.3. Вот да öктас йылысь законодательство серти правовöй анализ нуöдöмыс эскöдö, мый федеральнöй оланпас пыртысь сiдзжö подулалöмöн кутчысьö сыö, мый колö торйöдны Великöй Отечественнöй войнаын, СССР дорйöм кузя мукöд боевöй операцияясын участвуйтысьясöс, кодъяс военнослужащöйяс лыдысь, кодъяс нуисны службасö действующöй армияö пырысь воинскöй часьтъясын, штабъясын да учреждениеясын, да Афганистанын да мукöд странаын интернациональнöй мог збыльмöдысь гражданаöс.

Сiдз, Россия Федерацияса вот кодекслöн 218 статьяын индöм йöзöс торйöдöма вот мынтан торъя категорияö, кодъяслöн эм кокньöд стандартнöй вот чинтöмöн (лöсялöмöн 218 статьяса 1 пунктса 2 подпунктлöн нёльöд да дас квайтöд абзацъяс).

«Торъя йöзлöн эмбур вылö вот йылысь» Россия Федерацияса 1991 во öшым тöлысь 9 лунся 2003-1 №-а Оланпас серти Великöй Отечественнöй войнаын, СССР дорйöм кузя мукöд боевöй операцияын участвуйтысьяслöн, кодъяс военнослужащöйяс лыдысь, кодъяс нуисны службасö действующöй армияö пырысь воинскöй часьтъясын, штабъясын да учреждениеясын, Афганистанын да мукöд странаын интернациональнöй мог збыльмöдысь граждана серти, эм уна кокньöд торъя йöзлöн эмбур вылö вот мынтöмысь мездöмöн (лöсялöмöн 4 статьяса 1 пунктлöн нёльöд пункт да 4 статьяса 2 пунктлöн коймöд абзац).

Татшöм жö торйöдöмсö вöлi урчитöма водзын вына вöвлöм «Торъя йöзсянь подоходнöй вот йылысь» РСФСР-са 1991 во öшым тöлысь 7 лунся 1998-1 №-а Оланпасöн (3 статьяса 2 пунктлöн «б» подпункт да 3 статьяса 3 пунктлöн «б» подпункт).

3.4. Висьталöмсö артыштöмöн, а сiдзжö Россия Федерацияса Оланподув Ёрдлысь, Коми Республикаса Оланподув Ёрдлысь правовöй позицияясö тöд вылö босьтöмöн вайöдöма Коми Республикаса Оланподув Ёрд вöчö кывкöртöдъяс, мый «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпаслöн 8 статьяса 4 пунктлöн положениеяс смысл сертиыс, мый петкöдлö правоöн вöдитчан практика, оз сулав паныд Коми республикаса Оланподувлы, сылöн 11, 17, 40, 65 статьяяслы да найö оз торкны шыöдчысьлысь оланподув правосö.

М.А. Поповлысь корöмсö олöмö пöртöм могысь, медым шуны Афганистан Республикаын интернациональнöй мог збыльмöдысь йöзöс Великöй Отечественнöй войнаса ветеранъясöн, СССР дорйöм кузя мукöд боевöй операцияын участвуйтысьясöн да медым сетны транспорт вот кузя сэтшöм жö кокньöдсö, колö öнiя законодательствоö пыртны , сылöн чайтöм серти, колана вежсьöмъяс. Сöмын тайö пырö оланпас пыртысьлöн компетенцияö да Коми Республикаса Оланподув Ёрдлöн уджмогъясö тайö оз пыр, кыдзи тайöс урчитöма Коми Республикаса Оланподувлöн 96 статьяын да «Коми Республикаса Оланподув Ёрд йылысь» Коми Республикаса Оланпаслöн 3 статьяöн.

 4. Вот да öктас йылысь нормативнöй правовöй актъясын вöдитчана гöгöрвоöдöмъяссö да понятиеяссö колö гижны стöча да öтинога гöгöрвоанаöн, колö кутчысьны ясыдлун да веськыдлун корöмъясö, медым эз позь найöс гöгöрвоны да вöдитчыны наöн подувтöг. Тайö позиция боксянь вензяна оланпас нормасö донъялöмöн, Коми Республикаса Оланподув Ёрд чайтö коланаöн стöча индыны «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпасын СССР дорйöм кузя мукöд боевöй операцияын участвуйтысьясöс военнослужащöйяслöн лыдысь, кодъяс нуисны служба действующöй армияö пырысь воинскöй часьтъясын, штабъясын да учреждениеясын» понятие. Татшöмторйыс оз тырвыйö да быд боксянь могмöд оланпас правоясöн да гарантияясöн гражданалы социальнöй отсöг сетан юкöнын.

Право серти тырмытöмторсö позьö бырöдны, торйöн кö, паськöдны тайö понятиесö федеральнöй законодательствоö пыртöмöн либö оланпасын став йöзсö индöмöн, кодъяс пырöны «СССР дорйöм кузя мукöд боевöй операцияын участвуйтысьясöс военнослужащöйяслöн лыдысь, кодъяс нуисны служба действующöй армияö пырысь воинскöй часьтъясын, штабъясын да учреждениеясын» категорияö либö оланпас пыртысь петкöдлö тайöс мöд ногöн.

Вылынджык висьталöм серти, Коми Республикаса Оланподувлöн 96 статьяса коймöд юкöн, «Коми Республикаса Оланподув Ёрд йылысь» Коми Республикаса Оланпаслöн 66 статьяса медводдза юкöн, 68 статьяса медводдза, мöд, коймöд да нёльöд юкöнъяс, 69, 91, 93 да 94 статьяяс вылö мыджсьöмöн Коми Республикаса Оланподув Ёрд

ш у и с:

1. «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпаслысь 8 статьяса 4 пункт лыддьыны Коми Республикаса Оланподувлы, сылöн 11, 17, 40, 65 статьяяслы лöсяланаöн сы серти, кöнi сiйö смысл серти правоöн вöдитчан практика вылын сетö позянлун правоöн вöдитчан органъяслы öткажитны транспорт вот кузя кокньöдъяс сетöмын Афганистан Республикаын интернациональнöй мог збыльмöдысь гражданалы.

2. Коми Республикаса Оланподувлöн 96 статья, «Коми Республикаса Оланподув Ёрд йылысь» Коми Республикаса Оланпаслöн 6 статья, 73 статьялöн медводдза юкöн, 74 статья вылö подуласьöмöн тшöктыны Коми Республикаса Государственнöй Сöветлы тайö шуöмсö йöзöдöмсянь квайт тöлысьöн бырöдны гöгöрвотöмторъяссö «Коми Республикаын вот кокньöдъяс йылысь да вот кокньöдъяс йылысь öткымын законодательнöй актö вежсьöмъяс пыртöм йылысь» 2005 во вöльгым тöлысь 10 лунся 113-РЗ №-а Коми Республикаса Оланпаслöн 8 статьяса 4 пунктлысь, пыртны сэтчö тайö Шуöм серти колана вежсьöмъяс.

3. «Коми Республикаса Оланподув Ёрд йылысь» Коми Республикаса Оланпаслöн 73 статья серти тайö Шуöмыс лоö медбöръяöн, сiйöс оз позь обжалуйтны, вынсялö пыр жö сiйöс юöртöм бöрын, уджалö веськыда да оз кор вынсьöдны мукöд органöн да чина йöзöн.

4. «Коми Республикаса Оланподув Ёрд йылысь» Коми Республикаса Оланпаслöн 72 статья серти тайö Шуöмсö колö пыр жö йöзöдны «Коми Республикаса государственнöй власьт органъяслöн индöд-тшöктöмъяс» журналын да «Республика» газетын.

Коми Республикаса Оланподув Ёрд

Вуджöдiс Кузнецова Н.А., 16 668 пас